|  |
| --- |
| Projektas |
| **PLUNGĖS RAJONO SAVIVALDYBĖS TARYBA** |
| **SPRENDIMAS** |

**DĖL PRITARIMO PLUNGĖS RAJONO SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO 2018 METŲ ATASKAITAI**

2019 m. kovo 21 d. Nr. T1-

Plungė

Vadovaudamasi Lietuvos Respublikos sveikatos sistemos įstatymo 41 straipsnio 4 dalimi, Lietuvos Respublikos Vyriausybės 2008 m. birželio 18 d. nutarimu Nr. 606 ,,Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos teikimo tvarkos“, Lietuvos Respublikos sveikatos apsaugos ministro 2015 m. lapkričio 18 d. įsakymu Nr. V-1311 ,,Dėl Lietuvos Respublikos sveikatos apsaugos ministro 2015 m. kovo 2 d. įsakymo Nr. V-292 „Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos formos patvirtinimo“ pakeitimo“, Plungės rajono savivaldybės taryba nusprendžia:

1. Pritarti Plungės rajono savivaldybės vykdomų visuomenės sveikatos priežiūros funkcijų įgyvendinimo 2018 metų ataskaitai (pridedama).

2. Įgalioti savivaldybės gydytoją Orestą Gerulskienę iki 2019 m. gegužės 1 d. pateikti Plungės rajono savivaldybės vykdomų visuomenės sveikatos priežiūros funkcijų įgyvendinimo 2018 metų ataskaitą Lietuvos Respublikos sveikatos apsaugos ministerijai.

Savivaldybės meras

SUDERINTA:

Administracijos direktorius Gintaras Bagužis

Juridinio ir personalo administravimo skyriaus vedėjas Vytautas Tumas

Kalbos tvarkytojas Algirdas Eidukaitis

Sprendimą ruošė

savivaldybės gydytoja Oresta Gerulskienė, 2019-03-01

Teisės aktų projektų numatomo teisinio

 reguliavimo poveikio vertinimo rezultatų

 pateikimo tvarkos aprašo

 priedas

 **SAVIVALDYBĖS GYDYTOJAS**

**AIŠKINAMASIS RAŠTAS**

**PRIE SPRENDIMO PROJEKTO**

**,,DĖL pritarimo PLUNGĖS RAJONO SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO 2018 METŲ ATASKAITAI“**

2019 m. kovo 1 d.

Plungė

**1. Parengto teisės akto projekto tikslai -** pritarti Plungės rajono savivaldybės vykdomų visuomenės sveikatos priežiūros funkcijų įgyvendinimo 2018 metų ataskaitai ir iki 2019 m. gegužės 1 d. ją pateikti Lietuvos Respublikos sveikatos apsaugos ministerijai.

 **2. Teisės akto projekto esmė, rengimo priežastys ir motyvai.**

Vadovaujantis Lietuvos Respublikos sveikatos sistemos įstatymo 41 straipsnio 4 dalimi, Lietuvos Respublikos Vyriausybės 2008 m. birželio 18 d. nutarimu Nr.606 ,,Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos teikimo tvarkos“ bei Lietuvos Respublikos sveikatos apsaugos ministro 2015 m. lapkričio 18 d. įsakymu Nr. V-1311 ,,Dėl Lietuvos Respublikos sveikatos apsaugos ministro 2015 m. kovo 2 d. įsakymo Nr. V-292 „Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos formos patvirtinimo“ pakeitimo“, savivaldybės gydytojas iki 2019 m. gegužės 1 d. turi pateikti Plungės rajono savivaldybės vykdomų visuomenės sveikatos priežiūros funkcijų įgyvendinimo 2018 metų ataskaitą Lietuvos Respublikos sveikatos apsaugos ministerijai.

**3. Sprendimo projekto tikslai ir uždaviniai.** 2018 m. Plungės rajono savivaldybės vykdomų visuomenės sveikatos priežiūros funkcijų įgyvendinimo ataskaitoje pateikiami svarbiausi sveikatos ir sveikatos priežiūros funkcionavimo rodikliai, apibūdinantys Plungės rajono gyventojų sveikatą. Ataskaitoje atkreipiamas dėmesys į gyventojų sveikatos problemas, analizuojamos vykdytos valstybinės visuomenės sveikatos programos ir strategijos, aprašoma, kaip buvo organizuojama Savivaldybės finansuojama visuomenės sveikatos priežiūra savivaldybės teritorijoje, analizuojamos iškilusios problemos, numatoma strategija ateinantiems metams. 2018 m. ataskaitoje trumpai aptariami vidiniai ir išoriniai veiksniai, turėję įtakos visuomenės sveikatos priežiūros veiklai, bendruomenės sveikatos būklė, vykdytos visuomenės sveikatos rėmimo specialiosios programos, nurodomi teisės aktai, reglamentuojantys visuomenės sveikatos priežiūrą, pateikiamas vaikų ir jaunimo visuomenės sveikatos priežiūros veiklos įgyvendinimas, sveikatos priežiūros mokyklose veikla, maudyklų stebėsena.

 **4. Lėšų poreikis (jeigu teisės aktui įgyvendinti reikalingos lėšos)**.Nėra.

 **5. Laukiami rezultatai.** Pritarus šiam Plungės rajono savivaldybės tarybos sprendimui, bus patvirtinta Plungės rajono savivaldybės vykdomų visuomenės sveikatos priežiūros funkcijų įgyvendinimo 2018 metų ataskaita ir iki 2019 m. gegužės 1 d. pristatyta Lietuvos Respublikos sveikatos apsaugos ministerijai.

 **6. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

**7. Numatomo teisinio reguliavimo poveikio vertinimas\***

|  |  |
| --- | --- |
| **Sritys** | **Numatomo teisinio reguliavimo poveikio vertinimo rezultatai** |
| **Teigiamas poveikis** | **Neigiamas poveikis** |
| *Ekonomikai* | *nustatyta* |  |
| *Finansams* | *nustatyta* |  |
| *Socialinei aplinkai* | *nustatyta* |  |
| *Viešajam administravimui* | *nenustatyta* |  |
| *Teisinei sistemai* | *nustatyta* |  |
| *Kriminogeninei situacijai* | *nenustatyta* |  |
| *Aplinkai* | *nenustatyta* |  |
| *Administracinei naštai* |  | *nustatyta* |
| *Regiono plėtrai* | *nustatyta* |  |
| *Kitoms sritims, asmenims ar jų grupėms* |  | *nenustatyta* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

savivaldybės gydytoja Oresta Gerulskienė

 PRITARTA

 Plungės rajono savivaldybės

 tarybos 2019 m. kovo 21 d.

 sprendimu Nr. T1-

**PLUNGĖS RAJONO SAVIVALDYBĖS VYKDOMŲ VISUOMENĖS**

**SVEIKATOS PRIEŽIŪROS FUNKCIJŲ ĮGYVENDINIMO 2018 METŲ ATASKAITA**

**TURINYS**

**I.** **BENDRA INFORMACIJA APIE SAVIVALDYBĖS GYVENTOJŲ SVEIKATOS BŪKLĘ**

**II. SAVIVALDYBĖS VISUOMENĖS SVEIKATOS PRIEŽIŪROS FUNKCIJOMS VYKDYTI ĮTAKOS TURĖJUSIŲ VEIKSNIŲ APŽVALGA**

**III. INFORMACIJA APIE VALSTYBINIŲ (VALSTYBĖS PERDUOTŲ SAVIVALDYBĖMS) VISUOMENĖS SVEIKATOS PRIEŽIŪROS FUNKCIJŲ (VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS, VISUOMENĖS SVEIKATOS STIPRINIMAS, VISUOMENĖS SVEIKATOS STEBĖSENA) SAVIVALDYBĖJE VYKDYMĄ**

**IV. INFORMACIJA APIE SAVIVALDYBĖS VISUOMENĖS SVEIKATOS RĖMIMO SPECIALIĄJĄ PROGRAMĄ**

**V. SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO ATASKAITOS FORMOS PRIEDAS**

**I SKYRIUS**

**BENDRA INFORMACIJA APIE SAVIVALDYBĖS GYVENTOJŲ SVEIKATOS BŪKLĘ**

2017 m. vidutinis metinis gyventojų skaičius Plungės rajono savivaldybėje buvo 34 222. Vyrai sudarė 47,2 proc., moterys 52,8 proc. Didžiąją gyventojų dalį sudarė 45-64 metų amžiaus gyventojai (29,9 proc.). Kiek mažiau 18 – 44 metų amžiaus gyventojų (29,37 proc.). 0 – 17 metų amžiaus gyventojų 2017 m. buvo 18,66 proc. Vyresnių nei 65 metų amžiaus gyventojų buvo 19,46 proc. 65,34 proc. Plungės rajono savivaldybės gyventojų buvo darbingo amžiaus, t. y. 15-64 metų. Didesnę gyventojų dalį sudarė mieste gyvenantys asmenys (51,59 proc.).

2017 m. Plungės rajono savivaldybėje 1 000 gyventojų teko 10,3 gimusių ir 14,6 mirusių asmenų, tad ir natūralus prieaugis išlieka neigiamas (-4,3). Apskrityje šis rodiklis yra toks pat, o šalyje šiek tiek mažesnis (-4,1). 2017 m. 1 000 Plungės rajono savivaldybės gyventojų teko 8 santuokos ir 2,8 ištuokos.

Mirtingumo statistika reikšminga, nes ji rodo bendrą gyventojų sveikatos būklę, sveikatos priežiūros veiksmingumą ir kokybę, sveikatos netolygumus bei sveikatos priežiūros prieinamumą. Todėl pateikiame mirtingumo rodiklių pagal pagrindines mirties priežastis analizę - palyginimą Plungės rajono savivaldybėje ir Lietuvoje (pagal apskaičiuotą Plungės raj. ir Lietuvos vidurkio santykį, – „šviesoforo“ principas).

Plungės rajono savivaldybėje 2017 m. mirtingumas buvo didesnis už Lietuvos vidurkį 2,5 proc. Plungės r. sav. – 1 455,2 mirusiųjų 100 tūkst. gyv., šalies – 1 419,25 mirusiųjų 100 tūkst. gyv. Palyginti su ankstesniais metais, rajono savivaldybėje mirtingumas išliko panašus.

2017 m. Plungės r. sav. vyrų (1 475,15/100 tūkst.) mirtingumo rodiklis buvo 1,02 karto didesnis negu moterų (1 437,42/100 tūkst.)

2017 m. Plungės r. sav. didžiausias mirtingumo rodiklis buvo nuo kraujotakos sistemos ligų (911,69), piktybinių navikų (242,53) ir cerebrovaskulinių ligų (137,34) (100 tūkst. gyventojų).

**II SKYRIUS**

**SAVIVALDYBĖS VISUOMENĖS SVEIKATOS PRIEŽIŪROS FUNKCIJOMS VYKDYTI ĮTAKOS TURĖJUSIŲ VEIKSNIŲ APŽVALGA**

**PIRMASIS SKIRSNIS**

**VEIKSNIŲ APŽVALGA**

Svarbiausieji išoriniai ir vidiniai veiksniai, kurie ataskaitiniais biudžetiniais metais turėjo įtakos Savivaldybės vykdytai visuomenės sveikatos priežiūros veiklai – finansavimo, administracinių gebėjimų, visuomenės sveikatos priežiūros infrastruktūros plėtros problemos, teisinio reglamentavimo stoka ir jo pokyčiai, kiti veiksniai.

Savivaldybėje vykdytai visuomenės sveikatos priežiūros veiklai įtakos turėjo išoriniai ir vidiniai veiksniai.

**Vidiniai.**

1. Plungės rajono savivaldybės švietimo įstaigose skiriamas dėmesys fiziniam aktyvumui ir sveikos gyvensenos ugdymui.

2. Patvirtinta Plungės rajono savivaldybės visuomenės sveikatos stebėsenos 2017-2019 metų programa ir įgyvendinimo priemonių planas (senstantys rajono gyventojai, didėjantis sergamumas lėtinėmis ligomis, didėjantis medicininių asmens sveikatos priežiūros paslaugų poreikis).

3. Nepakankamas finansavimas visuomenės sveikatos priežiūros specialistams, dirbantiems švietimo įstaigose.

4. Komunikacijos tarp darbuotojų trūkumas bei nepakankamai išvystytas tarpsektorinis bendradarbiavimas, specialistų kompetencijos nuolatinis stiprinimas.

5. Veiklos viešinimas: straipsniai vietinėje spaudoje, internete, renginiuose, konkursuose.

**Išoriniai**

1. Žiniasklaidoje formuojamas pozityvus požiūris į visuomenės sveikatos biurų veiklą.

2. Gyventojų sveikatą, jų emocinę būklę neigiamai veikia nepalanki socialinė bei ekonominė situacija šalyje.

3. Nepakankamas finansavimas, skirtas visuomenės sveikatos priežiūrai. Savivaldybė negauna lėšų valstybinių programų finansavimui.

4. Prevencinių, sveikatos ugdymo ir stiprinimo bei fizinio aktyvumo skatinimo programų įtraukimas į švietimo programas.

**ANTRASIS SKIRSNIS**

**INFORMACIJA APIE VISUOMENĖS SVEIKATOS PRIEŽIŪROS FUNKCIJAS SAVIVALDYBĖJE VYKDANČIAS ĮSTAIGAS IR SPECIALISTUS**

1. Plungės rajono savivaldybės visuomenės sveikatos biuras yra biudžetinė įstaiga, pavaldi Plungės rajono savivaldybei.

Įstaigos kodas 302415311, adresas: J. Tumo – Vaižganto g. 93 – 2, 90143 Plungė.

Biuras įsteigtas 2009 m. liepos 3 d.

2. Ataskaitinių metų 2018 m. gruodžio 31 d. vidutinis darbuotojų skaičius - 22. Per ataskaitinį laikotarpį patvirtinta 21,21 pareigybės skaičius (1 – direktoriaus, 1 – administratoriaus, 1 – visuomenės sveikatos specialisto (visuomenės sveikatos stebėsenai), 2,1 – visuomenės sveikatos specialisto (visuomenės sveikatos stiprinimui), 1 – visuomenės sveikatos specialisto (vaikų ir jaunimo sveikatos priežiūrai), 12,11 – mokyklų visuomenės sveikatos priežiūros specialisto, finansuojamų valstybės biudžeto tikslinių dotacijų lėšomis. Patvirtintas 1 jaunimui palankių sveikatos priežiūros paslaugų koordinatorius (JPSPP), 2 – visuomenės sveikatos specialistai (priklausomybių mažinimo programa), finansuojami iš Savivaldybės biudžeto (Savivaldybės lėšos savarankiškosioms funkcijoms atlikti).

3. Informacija apie specialistus.

|  |  |  |  |  |
| --- | --- | --- | --- | --- |
| **Eil. Nr.** | **Savivaldybės visuomenės sveikatos biuro specialistai** | **Patvirtintų pareigybių skaičius** | **Užimtų pareigybių skaičius** | **Fizinių asmenų pagal amžiaus grupes skaičius**  |
| **Iki 44 metų amžiaus** | **45**–**54 metų amžiaus** | **Daugiau nei 54 metų amžiaus** | **Iš viso** |
| **1** | **2** | **3** | **4** | **5** | **6** | **7** | **8** |
| **1.** | **Valstybines (valstybės perduotas savivaldybėms) visuomenės sveikatos priežiūros funkcijas vykdantys specialistai\*:** | **19,21** | **18,61** | **12** | **5** | **3** | **20** |
| 1.1. | Visuomenės sveikatos priežiūros specialistas, vykdantis visuomenės sveikatos priežiūrą ikimokyklinio ugdymo, bendrojo ugdymo mokyklose ir profesinio mokymo įstaigose mokinių, ugdomų pagal ikimokyklinio, priešmokyklinio, pradinio, pagrindinio ir vidurinio ugdymo programas;  | 12,11 | 12,01 | 7 | 4 | 3 | 14 |
| 1.2. | Vaikų ir jaunimo sveikatos priežiūros specialistas; | 1 | 1 | 1 |  |  | 1 |
| 1.3. | Visuomenės sveikatos stiprinimo specialistas;  | 4,1 | 3,6 | 3 | 1 | 1 | 5 |
| 1.4. | Visuomenės sveikatos stebėsenos specialistas. | 1 | 1 | 1 |  |  | 1 |
| **2.** | **Savarankiškąsias visuomenės sveikatos priežiūros funkcijas vykdantys specialistai \*** | **1** | **1** | **1** |  |  | **1** |
| 2.1. | Jaunimui palankių sveikatos priežiūros paslaugų koordinatorius | 1 | 1 | 1 |  |  | 1 |

\* Pateikiami duomenys apie visuomenės sveikatos priežiūros funkcijas vykdančius visuomenės sveikatos specialistus konkrečioje savivaldybės teritorijoje.

**TREČIASIS SKIRSNIS**

**SAVIVALDYBĖS INFORMACIJA APIE 2018 METŲ SAVIVALDYBĖS VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO TIKSLUS, UŽDAVINIUS BEI PRIEMONĖS**

Toliau Plungės rajono savivaldybėje yra įgyvendinamas projektas „Sveikas jaunimas – Plungės rajono gerovės pagrindas“. Projekto tikslas – jaunimui palankių sveikatos priežiūros paslaugų (JPSPP) prieinamumo gerinimas ir plėtra Plungės rajono savivaldybėje, padedanti sveikatos sistemos ir kitų sektorių specialistams ir jaunimui geriau orientuotis teikiamų paslaugų įvairovėje. 2018 m. iš viso skirta 72 100 Eur lėšų, iš jų 44 500 Eur – darbo užmokesčiui.

Lentelėje pateikiama susisteminta informacija apie 2018 m. jaunimui palankių sveikatos priežiūros paslaugų koordinatoriaus veiklą:

|  |  |  |  |  |  |  |
| --- | --- | --- | --- | --- | --- | --- |
| **Savivaldybė** | **Jaunų žmonių, gavusių JPSP paslaugas, skaičius** | **Jaunų žmonių, dalyvavusių organizuotuose renginiuose, skaičius** |  **Mokytų specialistų skaičius** | **Bendradarbiavimo sutarčių, pasirašytų su kitomis institucijomis, skaičius** | **Organizuotų viešinimo renginių/ dalyvavusių asmenų, skaičius** | **Naujienų, paskelbtų interneto portale, skaičius** |
| **Įstaigų skaičius** |
| Plungės rajono | 30 | 2126 | 0 | 1 | 4/677 | 213 |

Jaunimo palankių sveikatos priežiūros paslaugų koordinatoriaus įgyvendintas projektas ,,Visi kartu“, skirtas 6 ir 8 klasių moksleiviams. Pagrindinis tikslas – įtraukti mokyklos bendruomenę, suburiant komandas, į tokius užsiėmimus ir užduotis, kurių įvykdymui reikia darnaus komandinio mechanizmo veikimo, neišskiriant nė vieno kolektyvo nario. Pasitelkę novatoriškus veiklų modelius, įdomias veiklas, užduotis, organizavome renginį „Kiaušiniada“, kurio metu jaunuoliai dalyvavo mokykloje atsidariusiuose trijuose kambariuose: ,,Saugumo zonos, ,,Tvirtas dėl savo pasirinkimo” bei „Pirmos pagalbos stotis“. Mokytojai taip pat buvo įtraukiami į veiklas, gamino atšvaitus, kurie renginio pabaigoje buvo išdalyti vaikams. Dienos metu, aptarusi ir išanalizavusi būsimus veiksmus, komanda (klasė) turėjo sukurti konstrukciją nevirtam kiaušiniui, kad jis „paleistas“ nesudužtų. Konstrukcijoms buvo naudoti galima tik netradicines medžiagas. Šias medžiagas reikėjo įsigyti per pertraukas atsidarančioje ,,Visi kartu“ krautuvėlėje. Renginio pabaigoje kiekvienos komandos (klasės) sukonstruoti kiaušiniai buvo paleidžiami nuo aukščiausio mokyklos taško. Kad užduotys būtų įvykdytos, kiekviena klasė turėjo dirbti kartu, kaip stipri, vieninga, sutarianti, vienas kitu pasitikinti komanda. Projektą ,,Visi kartu“ įgyvendinome  Plungės technologijų ir verslo mokykloje, Platelių gimnazijoje, Alsėdžių S. Narutavičiaus gimnazijoje, „Babrungo“ progimnazijoje, Žemaičių Kalvarijos Motiejaus Valančiaus gimnazijoje, Kulių gimnazijoje, Plungės akademiko Adolfo Jucio progimnazijoje. Iš viso dalyvavusių mokinių buvo 474.

**KETVIRTAS SKIRSNIS**

**BENDRADARBIAVIMAS, VYKDANT VISUOMENĖS SVEIKATOS PRIEŽIŪROS VEIKLĄ SAVIVALDYBĖJE**

Nevyriausybinių organizacijų dalyvavimas sveikatinimo veikloje, priimant svarbius su visuomenės sveikata susijusius sprendimus, yra labai svarbus. Todėl stengiamasi jų narius kuo aktyviau įtraukti į Bendruomenės sveikatos tarybos susitikimus ir renginius, sprendžiant visuomenės sveikatos priežiūros funkcijų įgyvendinimą savivaldybės teritorijoje. Nevyriausybinės organizacijos (kai kurios) aktyviai dalyvauja, įgyvendinant sveikatos politiką, ugdant visuomenės supratimą, gerinant visuomenės informavimą ir skleidžiant informaciją apie sveiką gyvenseną, ligų profilaktiką. Veikiančios bendruomenės gali pasigirti gerais bendruomenių veiklos pavyzdžiais, patirtimi ir žiniomis. Nuolat dalyvauja Visuomenės sveikatos rėmimo specialiosios programos projektų konkurse, deja, dėl per mažo finansavimo (kuris sudaro tik 20 procentų Aplinkos apsaugos rėmimo specialiosios programos lėšų) ne visoms pavyksta projektus įgyvendinti. Bendruomenės perteikia vienos kitoms teorinių bei praktinių žinių apie sveiką gyvenseną, fizinio aktyvumo ir sveikos mitybos naudą organizmui, aktyvų poilsį gamtoje. Labai svarbu skatinti bendruomenes gyventi sveiką, aktyvų gyvenimą, sudaryti sąlygas, ypač kaimo gyventojams, fiziškai aktyviai ir turiningai praleisti laisvalaikį.

Institucijų dalyvavimas sveikatinimo veikloje. Širdies ir kraujagyslių ligų ir cukrinio diabeto rizikos grupės asmenų sveikatos stiprinimo programos, patvirtintos LR sveikatos apsaugos ministro 2014 m. rugsėjo 22 d. įsakymu Nr. V-979 „Dėl Širdies ir kraujagyslių ligų ir cukrinio diabeto rizikos grupių asmenų sveikatos stiprinimo tvarkos aprašo patvirtinimo“ vykdymas. Vykdytojai: Savivaldybės visuomenės sveikatos biuras, pirminės asmens sveikatos priežiūros įstaigos. ASPĮ pateikė asmenų, sutikusių dalyvauti programoje, sąrašą. Programoje dalyvavo 22 asmenys, iš jų visą programą pabaigusių nebuvo.

**III SKYRIUS**

**INFORMACIJA APIE VALSTYBINIŲ (VALSTYBĖS PERDUOTŲ SAVIVALDYBĖMS) VISUOMENĖS SVEIKATOS PRIEŽIŪROS FUNKCIJŲ (VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS, VISUOMENĖS SVEIKATOS STIPRINIMAS, VISUOMENĖS SVEIKATOS STEBĖSENA) SAVIVALDYBĖJE VYKDYMĄ**

**PIRMASIS SKIRSNIS**

**VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS**

2018 metais Plungės rajono savivaldybės visuomenės sveikatos biuras mokyklose organizavo 2 284 sveikatinimo renginius, juose dalyvavo 7 696 mokiniai, ugdomi pagal ikimokyklinio ir priešmokyklinio ugdymo programas (toliau - vaikai), ir 47 210 mokinių, ugdomų pagal bendrojo ugdymo programas (toliau - mokiniai).

Sausio mėnesį Plungės rajono savivaldybės visuomenės sveikatos biuras kvietė pasitikrinti žinias apie peršalimą ir gripą, organizuodamas akciją „Kaip išvengti peršalimo ligų“. Šios akcijos tikslas – didinti mokinių motyvaciją saugoti ir stiprinti sveikatą ir ugdyti sveikos gyvensenos gebėjimus, kad išvengtų peršalimo ligų. Dalyvavo 1 802 vaikai ir 8 464 mokiniai. Taip pat sausio mėnesį startavo akcija „Saugus, kai matomas“ . Akcijos tikslas – siekti pėsčiųjų saugumo tamsiuoju paros metu, primenant apie pavojus, gresiančius gatvėse ir keliuose tamsiu paros metu. Akcijos metu prie mokyklų buvo tikrinama, ar moksleiviai turi atšvaitus, ar taisyklingai juos užsidėję ir ar gatve eina laikydamiesi eismo taisyklių. Išdalyta 890 vnt. atšvaitų, taip pat informacinių pranešimų tėvams apie mokinius, kurie į ugdymo įstaigą ateina be atšvaito.

Vasario mėnesį vyko akcija „Vasaris – sveikatingumo mėnuo“. Šios akcijos tikslas – informuoti mokyklų visuomenę apie sveikos gyvensenos svarbą ir naudą, propaguoti judėjimą pertraukų metu ir aktyvų laisvalaikio leidimą žiemos metu. Dalyvavo 168 vaikai ir 1 243 mokiniai.

Kovo mėnesį vyko Pasaulinės vandens dienos paminėjimo renginiai. Šią dieną Plungės rajono savivaldybės visuomenės sveikatos biuras organizavo paskaitas „Mitybos ir vandens poveikis sveikatai“ su lektore, biomedicinos mokslų daktare, profesore Rasa Bacevičiene. Paskaitos vyko Plungės „Saulės“, Platelių ir Kulių gimnazijose ir Plungės rajono savivaldybės visuomenės sveikatos biure. Paskaitų metu buvo priminta apie racionalios mitybos principus ir vandens gėrimo įpročius.

Ikimokyklinėse įstaigose visą balandžio mėnesį vyko akcija „Sveiki dantys – spindinti šypsena“. Šios akcijos tikslas – skatinti vaikų norą prižiūrėti dantų švarą. Priešmokyklinių grupių vaikai dalyvavo pažintinėse ekskursijose į odontologijos kabinetus, kur buvo susipažindinti su odontologijos kabinetu, gyd. odontologo darbo vieta ir darbu, naudojamomis priemonėmis. Dalyvavo 525 vaikai. Bendrojo ugdymo įstaigose balandžio mėnesį buvo minima Tarptautinė triukšmo suvokimo diena, kuri skirta atkreipti visuomenės dėmesį į visiems aktualią triukšmo problemą, skatinti tylesnių namų, tylesnių ugdymo įstaigų bei tylesnės poilsio aplinkos sukūrimą.

Gegužės mėnesį akcija „Sveiki dantys – spindinti šypsena“ vyko ir Plungės rajono savivaldybės bendrojo ugdymo įstaigose. Mokyklos visuomenės sveikatos priežiūros specialistai vedė užsiėmimus apie dantų priežiūrą, supažindino su dantų šepetėliu, dantų pasta, jų naudojimu, skatino norą valyti dantukus. Dalyvavo 2 235 mokiniai.

Plungės rajono savivaldybės visuomenės sveikatos biuras 2018 m. rugpjūčio 6-10 dienomis organizavo nemokamą dieninę stovyklą. Stovykla buvo skirta 7-11 metų vaikams iš mažas pajamas gaunančių šeimų. Tikslas – ugdyti vaikų bendravimo ir bendradarbiavimo įgūdžius, tarpusavio pagalbos, atjautos ir rūpybos nuostatas, organizuojant turiningą ir sveiką laisvalaikį vasaros atostogų metu. Stovyklos metu buvo vykdomos šios programos: savęs pažinimo ir suvokimo, smurto prevencijos ir sveikos gyvensenos skatinimo.

Rugsėjo mėnesį, kaip ir kasmet, vyko kuprinių svėrimo akcija. Akcijos tikslas – atkreipti mokinių ir jų tėvelių dėmesį į mokyklinės kuprinės svorį ir turinį bei galimą sunkios kuprinės poveikį vaiko sveikatai. Rugsėjo 21 dieną vyko akcija „Masinis – saugus ėjimas per perėjas“, kuri jau vyksta trečius metus iš eilės, tik šiais metais joje dalyvavo 1–ų klasių mokiniai. Akcijos tikslas – skatinti mokytis pagrindinių Kelių eismo taisyklių reikalavimų, ugdyti saugaus eismo įgūdžius realiame gyvenime. Dalyvavo 222 pirmokai.

Spalio mėnesį minėta Pasaulinė regėjimo diena. Šios akcijos tikslas – supažindinti mokinius su pagrindiniais akių mankštos pratimais, kurie mažina akių įtampą, gerina regėjimą, stiprina akių raumenis, nes regos sutrikimai nustatomi kas ketvirtam Plungės rajono mokyklose besimokančiam mokiniui**.** Dalyvavo 270 vaikų ir 1 764 mokiniai.

Lapkričio mėnesį vyko Europos sveikos mitybos dienos paminėjimo renginiai. Tikslas – supažindinti su tinkama ir sveika mityba, jos principais ir taisyklėmis. Dalyvavo 994 vaikai ir 3 185 mokiniai.

Gruodžio mėnesio akcijos „Saugus elgesys žiemą“ metu mokyklos visuomenės sveikatos priežiūros specialistai organizavo įvairius užsiėmimus – žaidimus, kuriuose buvo akcentuojama traumų ir nelaimingų atsitikimų prevencija, kad žiemos pramogos būtų saugios ir visi sveiki sugrįžtų į mokyklą po smagiai praleistų žiemos atostogų. Dalyvavo 136 vaikai ir 2 872 mokiniai.

2018 m. Plungės rajono savivaldybės visuomenės sveikatos biuras kartu su Plungės rajono savivaldybės administracija pradėjo įgyvendinti projektą „Sveikos gyvensenos skatinimas Plungės rajono savivaldybėje“. Projekto tikslas – padidinti 6-7 metų ir 9-10 klasių mokinių sveikatos raštingumą bei suformuoti pozityvius jų sveikos gyvensenos įgūdžius. Pradėtos vykdyti šios veiklos: jogos užsiėmimai (9-10 kl. mokiniams), funkcinės treniruotės (9-10 kl. mokiniams), šiaurietiškasis vaikščiojimas (6-7 metų vaikams) ir mokinių protų mūšis „Būk nepriklausomas ir atsakingas“ (9-10 kl. mokiniams).

**ANTRASIS SKIRSNIS**

**INFORMACIJA APIE MOKINIŲ IR VISUOMENĖS SVEIKATOS PRIEŽIŪROS SPECIALISTŲ SKAIČIŲ**

|  |  |  |  |  |  |  |  |
| --- | --- | --- | --- | --- | --- | --- | --- |
| **Eil. Nr.** | **Gyvenamoji vietovė\*** | **Mokyklų skaičius** | **Mokinių\*\* skaičius** | **Visuomenės sveikatos priežiūros specialistų pareigybių skaičius** | **Visuomenės sveikatos priežiūros specialistų pasiskirstymas pagal užimtą pareigybę** | **Visuomenės sveikatos priežiūros specialistų išsilavinimas (kvalifikacija)** |  |
|  | **ugdomų pagal ikimokyklinio ir priešmokyklinio ugdymo programas** | **ugdomų pagal pradinio, pagrindinio, vidurinio ugdymo programas** | **1 ir daugiau** | **iki 1** | **Visuomenės sveikatos specialistai** | **Specialistai su įgytomis teisėmis** |
| **1** | **2** | **3** | **4** | **5** | **6** | **7** | **8** | **7** | **8** |
| 1. | Miesto | 15 | 1184 | 3269 | 7,5 | 5 | 4 | 6 | 3 |
| 2. | Kaimo | 13 | 142 | 1116 | 4,61 | 3 | 2 | 2 | 3 |
|  | **Iš viso (1. + 2.):** | **28** | **1326** | **4385** | **12,11** | **8** | **6** | **8** | **6** |

\* Pagal Lietuvos Respublikos teritorijos administracinių vienetų ir jų ribų įstatymą.

\*\* Švietimo valdymo informacinės sistemos duomenys (savivaldybės Lietuvos Respublikos švietimo ir mokslo ministro n-tųjų metų įsakymo „Dėl žinybinės statistikos“ nustatyta tvarka Švietimo informacinių technologijų centrui pateikti duomenys).

**TREČIASIS SKIRSNIS**

**VISUOMENĖS SVEIKATOS PRIEŽIŪROS FUNKCIJOS: VISUOMENĖS SVEIKATOS STIPRINIMAS IR STEBĖSENA**

Susisteminta informacija apie 2018 m. vykdytą sveikatos ugdymo ir mokymo veiklą:

|  |  |  |  |  |
| --- | --- | --- | --- | --- |
| **Sveikatinimo veiklos sritis** | **Renginiai** | **Stendai,****plakatai** | **Atmintinės,****lankstinukai** | **Dalyvių****skaičius** |
| Sveikatos sauga ir stiprinimas, bendrieji sveikos gyvensenos ir ligų prevencijos klausimai | 350 | 76 | 348 | 10610 |
| Sveika mityba ir nutukimo prevencija | 137 | 29 | 80 | 4539 |
| Fizinis aktyvumas | 440 | 35 | 50 | 7960 |
| Psichikos sveikata (smurto, savižudybių prevencija, streso kontrolė ir kt.) | 198 | 16 | 50 | 2868 |
| Aplinkos sveikata | 87 | 30 | 100 | 4307 |
| Rūkymo, alkoholio ir narkotikų vartojimo prevencija | 152 | 3 | 3070 | 7247 |
| Lytiškumo ugdymas, AIDS ir lytiškai plintančių ligų prevencija | 87 | 1 | 74 | 3145 |
| Tuberkuliozės profilaktika | 3 | 6 | 0 | 72 |
| Užkrečiamųjų ligų profilaktika ir asmens higiena | 396 | 73 | 1174 | 5364 |
| Dantų ėduonies profilaktika ir burnos higiena | 159 | 17 | 600 | 4213 |
| Kraujotakos sistemos ligų profilaktika | 13 | 8 | 200 | 171 |
| Traumų ir nelaimingų atsitikimų prevencija | 192 | 18 | 7060 | 5514 |
| Kitos | 80 | 11 | 100 | 2078 |

2018 metais Plungės rajono savivaldybės visuomenės sveikatos biuro stiprinimo organizuotos veiklos:

* Šiaurietiškasis ėjimas – vienas populiariausių fizinio aktyvumo būdų, kurį vis labiau nori išbandyti Plungės rajono bendruomenė. 2018 metais buvo suorganizuota 78 užsiėmimai, į juos susirinko 424 asmenys. Šiaurietiškojo ėjimo metu dirba apie 90 proc. raumenų grupių, ėjimo tempą galima pasirinkti patiems, todėl šiuo užsiėmimu gali mėgautis įvairaus amžiaus grupės, taip pat ir senjorai. Rezultatas – geresnė žmonių sveikata, bendravimas, psichoemocinė sveikata.
* Pilates mankšta – įvyko 16 užsiėmimų, sportavo 125 žmonės. Pilates mankštas galima priskirti ne tik prie fizinių pratimų, bet ir prie atsipalaidavimo, relaksacijos. Rezultatas pastebimas ir kūnui, ir psichinei sveikatai.
* Organizuojamas „Tėvelių ir mamyčių klubas“, kurio metu būsimi tėveliai supažindinami su naujagimių ir kūdikių maitinimu, pirmąja pagalba kūdikiams bei vaikų iki 3 metų fizine raida. Šiomis paskaitomis domisi ne tik būsimos ir esamos mamytės, bet ir būsimi bei esami tėveliai. Suorganizuoti 7 užsiėmimai, apsilankė 85 esami ir būsimi tėveliai. Rezultatas – ilgiau žindomi kūdikiai, geresnė vaikų sveikata ir žinojimas tėvams, kaip suteikti vaikui pirmąją pagalbą užspringus, nusideginus ar susižeidus.
* Rugsėjo 16 – 21 d. organizuota „Europos judumo savaitė“. Šio renginio metu norima paskatinti fizinį aktyvumą ir rinktis susisiekimui ne motorines transporto priemones. Buvo organizuojami tomis dienomis 8 renginiai: žingsnių skaičiavimas, bėgimas, važiavimas dviračiais, saugus ėjimas per perėjas, šiaurietiškasis ėjimas; renginiuose iš viso dalyvavo 77 asmenys.
* Plungės rajono savivaldybės visuomenės sveikatos biuras, siekdamas didinti Plungės rajono gyventojų fizinį aktyvumą, organizavo visą vasarą trunkančias masines nemokamas lauko treniruotes su profesionaliais sporto treneriais. Iš viso buvo 20 užsiėmimų, į kuriuos susirinko 779 asmenys. Mankštų tikslas – skatinti fizinį aktyvumą visoms amžiaus grupėms. Visos mankštos vyko gryname ore nepriklausomai nuo oro sąlygų.
* Vykdoma Širdies ir kraujagyslių ligų ir cukrinio diabeto rizikos grupės asmenų sveikatos stiprinimo programa, kurios metu supažindinama su sveikos gyvensenos, mitybos, fizinio aktyvumo reikšme širdies ir kraujagyslių ligų prevencijai. Siekiama geresnių sveikatos rezultatų, mažiau sergančių širdies ir kraujagyslių ligomis bei cukriniu diabetu. Programą pradėjo 22 asmenys, kurie šiais metais jos nebaigė, nes jiems programos pabaiga numatyta 2019 m. rudenį.
* Nuo 2018 m. vasario 15 d. Plungės rajono savivaldybės visuomenės sveikatos biure buvo pradėta vykdyti Priklausomybių mažinimo Plungės rajono savivaldybėje 2018-2025 metų programa. Programos tikslas – ugdyti visuomenės, ypač jaunimo, blaivybės nuostatas, skleidžiant vertybines sveiko gyvenimo būdo nuostatas visuomenėje ir suteikti kompleksinę pagalbą asmenims, nesaikingai vartojantiems alkoholį, siekiant mažinti jų socialinę atskirtį, ugdyti socialinius įgūdžius bei padėti jiems integruotis į visuomenę ir darbo rinką. Iki 2018 m. pabaigos apsilankė 60 asmenų, priklausomų nuo alkoholio, iš kurių iki 2018 m. pabaigos alkoholio nebevartojo arba vartojo saikingai 42 asmenys. 28 asmenims buvo suteiktos konsultacijos, kai alkoholis vartojamas artimoje aplinkoje.
* Kiekvienais metais organizuojama akcija „Būkite atsargūs prie vandens“. Jos metu poilsiautojai informuojami, kaip atsargiai elgtis prie vandens, kaip apsisaugoti nuo perkaitimo ir saulės smūgio, bei mokomasi suteikti pirmąją pagalbą. Stengiamasi, kad žmonės atostogaudami nepamirštų pasirūpinti savo sveikata.
* Visų renginių, paskaitų metu buvo populiarinamos nemokamos prevencinės programos. Dalijamos išsamios atmintinės, kuriose pagal amžiaus grupes nurodomos programos, kuriose galima dalyvauti, pasitarus su savo šeimos gydytoju.
* Kiekvieną mėnesį kviečiami visi Plungės rajono gyventojai atvykti į biurą atlikti išsamią kūno masės analizę su specialisto konsultacija. Per 2018 m. apsilankė 165 žmonės .
* Norint išbandyti fizinio aktyvumo naujoves kartu su treneriu organizavome Nirvana Fittnes užsiėmimą, kurio metu vyksta kvėpavimo mankšta su muzika, kai natūraliai pašalinamas stresas, nerimas, skausmas ir depresija. Į užsiėmimą susirinko 27 žmonės.
* Vykdant onkologinę prevencinę programą, bendruomenėse buvo organizuojamos moterims ir merginoms nemokamos krūtų patikros, kurių metu dalyvavo 120 moterų ir merginų.
* Minint Pasaulinę diabeto dieną, buvo organizuojama viktorina cukriniu diabetu sergantiems žmonėms, kurioje dalyvavo 44 asmenys.
* Norint atkreipti žmonių dėmesį ir informuoti apie AIDS, organizavome viktoriną „AIDS: geriau žinoti 18“, kurioje dalyvavo 42 žmonės. Viktorinos metu ne tik buvo tikrinamos žmonių žinios apie AIDS, bet ir pateikta pagrindinė informacija apie AIDS plitimą, prevenciją, mokslines naujoves ir kt.
* Suorganizuotos 44 paskaitos sveikos gyvensenos, mitybos, pirmos pagalbos ir psichoaktyvių medžiagų temomis. Jose dalyvavo 582 asmenys.
* Aktyviai ir sveikai leisti laiką plungiškiams padėjo Plungės rajono savivaldybės ir Plungės rajono savivaldybės visuomenės sveikatos biuro organizuojama akcija ,,Dovanoju Plungei“, į kurią buvo kviečiami visi pradedantys bei profesionalūs treneriai, sporto ir sveikos gyvensenos entuziastai bei kiti sveikatą ir sportišką veiklą propaguojantys asmenys. Jie paskyrė savo laiką, gebėjimus ir žinias Plungei.
* Plungės rajono savivaldybės visuomenės sveikatos biuras prisideda ir prie kitų įstaigų organizuojamų renginių. Dalyvauta NVO „Krantas“ renginyje „Mindė“, puošta Plungės miesto centre eglutė, dalyvauta Mokslo ir žinių dienai skirtame renginyje bei Žlibinų, Kulių ir kitų bendruomenių renginiuose.

Vadovaujantis Plungės rajono savivaldybės tarybos 2018 m. vasario 15 d. sprendimu Nr.T1-28 ,,Dėl Priklausomybių mažinimo 2018-2025 metų programos patvirtinimo“, Plungės rajono savivaldybės visuomenės sveikatos biure buvo pradėta vykdyti Priklausomybių mažinimo Plungės rajono savivaldybėje 2018-2025 metų programa. Programos tikslas – ugdyti visuomenės,, ypač jaunimo, blaivybės nuostatas, skleidžiant vertybines sveiko gyvenimo būdo nuostatas visuomenėje ir suteikti kompleksinę pagalbą asmenims, nesaikingai vartojantiems alkoholį, siekiant mažinti jų socialinę atskirtį, ugdyti socialinius įgūdžius bei padėti jiems integruotis į visuomenę ir darbo rinką. Iki 2018 m. gruodžio 31 d. apsilankė 60 asmenų, priklausomų nuo psichoaktyvių medžiagų vartojimo. 42 asmenys programos lankymo metu alkoholio nebevartojo arba vartojo saikingai. Buvo suteiktos konsultacijos 28 asmenims, kai alkoholis vartojamas artimoje aplinkoje.

Lentelėje pateikiama susisteminta informacija apie 2018 m. visuomenės sveikatos specialistų, dirbančių su Priklausomybių mažinimo Plungės rajono savivaldybėje 2018-2025 metų programa, veiklą:

|  |  |  |  |  |  |
| --- | --- | --- | --- | --- | --- |
| Savivaldybė | Asmenų, priklausomų nuo psichoaktyvių medžiagų, gavusių paslaugą skaičius (vnt.) | Iš viso suteiktų konsultacijųskaičius (vnt.) | Paskaitų,mokymų skaičius (vnt.) |  Viešinimas | Organizuotų viešinimo renginių dalyvavusių asmenų skaičius (vnt.) |
| Skrajučių, knygų platinimas (vnt.) |
| Plungės rajono | 60 | 369 | 5 |  2060 | 508 |

2018 metais Plungės rajono savivaldybės visuomenės sveikatos biuras atliko šias analizes ir tyrimus:

* Plungės rajono savivaldybės visuomenės sveikatos stebėsenos 2017 metų ataskaita;
* Plungės rajono bendrojo lavinimo mokyklų moksleivių kuprinių svėrimo akcijos duomenų analizė 2018 m.;
* Plungės rajono ikimokyklines ugdymo įstaigas lankančių vaikų profilaktinių sveikatos patikrinimų duomenų analizė 2018-2019 m. m.;
* Plungės rajono savivaldybės maudymosi vietų vandens ir smėlio kokybės stebėsena;
* 2018 m. suaugusiųjų gyvensenos tyrimas.

Atlikus analizes ir tyrimus išsiaiškinta:

DEMOGRAFIJA

* 2017 m. vidutinis metinis gyventojų skaičius Plungės rajono savivaldybėje buvo 34 222. Vyrai sudarė 47,2 proc., moterys - 52,8 proc. Didžiąją gyventojų dalį sudarė 45-64 metų amžiaus gyventojai (29,9 proc.). Kiek mažiau 18-44 metų amžiaus gyventojų (29,37 proc.). 0 – 17 metų amžiaus gyventojų 2017 m. buvo 18,66 proc., o 65 metų ir vyresnių - 19,46 proc. Plungės rajono savivaldybėje 2017 m. darbingo amžiaus, t. y. 15 – 64 metų, buvo 65,34 proc. gyventojų. Didesnę gyventojų dalį sudarė mieste gyvenantys asmenys (51,59 proc.).
* 2017 m. Plungės rajono savivaldybėje 1 000 gyventojų teko 10,3 gimusių ir 14,6 mirusių asmenų, tad ir natūralus prieaugis išlieka neigiamas (-4,3). Apskrityje šis rodiklis išlieka toks pat, o šalyje šiek tiek mažesnis (-4,1). 2017 m. 1 000 Plungės rajono savivaldybės gyventojų teko 8 santuokos ir 2,8 ištuokos.
* Mirtingumo statistika reikšminga, nes ji rodo bendrą gyventojų sveikatos būklę, sveikatos priežiūros veiksmingumą ir kokybę, sveikatos netolygumus bei sveikatos priežiūros prieinamumą. Todėl pateikiame mirtingumo rodiklių pagal pagrindines mirties priežastis analizę - palyginimą Plungės rajono savivaldybėje ir Lietuvoje (pagal apskaičiuotą Plungės raj. ir Lietuvos vidurkio santykį, „šviesoforo“ principas).
* Plungės rajono savivaldybėje 2017 m. mirtingumas buvo didesnis už Lietuvos vidurkį 2,5 proc. (Plungės r. sav. – 1 455,2 mirusieji 100 tūkst. gyv., šalies – 1 419,25 mirusieji 100 tūkst. gyv.). Palyginti su ankstesniais metais, rajono savivaldybėje mirtingumas išliko panašus.
* 2017 m. Plungės r. sav. vyrų (1 475,15/100 tūkst.) mirtingumo rodiklis buvo 1,02 karto didesnis negu moterų (1437,42/100 tūkst.).
* 2017 m. Plungės r. sav. didžiausias mirtingumo rodiklis buvo nuo kraujotakos sistemos ligų (911,69), piktybinių navikų (242,53) ir cerebrovaskulinių ligų (137,34) (100 tūkst. gyventojų).
* Vienam vaikui (0–17 m.) teko 3,2 užregistruotų susirgimų, iš jų 2,7, - kaip naujai užregistruoti.

Šių Plungės rajono savivaldybės rodiklių reikšmės patenka į geriausių savivaldybių kvantilių grupę (žalioji zona) tarp 12-kos Lietuvos savivaldybių, turinčių geriausius rodiklius:

* Išvengiamas mirtingumas:
* Mirtingumas dėl savižudybių (X60-X84) 100 000 gyv.:
* Standartizuotas mirtingumas dėl savižudybių (X60-X84) 100 000 gyv.;
* Mirtingumas dėl išorinių priežasčių rodiklis (V01-Y98) 100 000 gyv.;
* Standartizuotas mirtingumo dėl išorinių priežasčių rodiklis (V01-Y98) 100 000 gyventojų;
* Mirtingumas dėl priežasčių, susijusių su narkotikų vartojimu, rodiklis 100 000 gyv.;
* Standartizuotas mirtingumo dėl narkotikų vartojimo rodiklis 100 000 gyv.;
* Slaugytojų, tenkančių vienam gydytojui, skaičius;
* Sergamumas vaistams atsparia tuberkulioze 100 000 gyv.;
* Sergamumas ŽIV (B20-B24) ir lytiškai plintančiomis ligomis (A50-A64) 10 000 gyv.;
* Paauglių (15-17 m.) gimdymų skaičius 100 000 gyv.;
* Mirtingumas nuo piktybinių navikų rodiklis (C00-C97) 100 000 gyv.;
* Standartizuotas mirtingumas nuo piktybinių navikų rodiklis (C00-C97) 100 000 gyv.;
* Mirtingumas nuo cerebrovaskulinių ligų (I60-I69) 100 000 gyv.;
* Standartizuotas mirtingumas nuo cerebrovaskulinių ligų (I60-I69) 100 000 gyv.;
* Sergamumas II tipo cukriniu diabetu (E11) 100 000 gyv.

Šių Plungės rajono savivaldybės rodiklių reikšmės patenka į prasčiausių savivaldybių kvantilių grupę (raudonoji zona) tarp 12-kos Lietuvos savivaldybių, turinčių prasčiausius rodiklius):

* Asmenų, žuvusių ir sunkiai sužalotų dėl nelaimingų atsitikimų darbe, skaičius 10 000 darbingo amžiaus gyv.;
* Susižalojimų dėl nukritimų atvejų skaičius (W00-W19) 65+ amžiaus grupėje 10 000 gyv.
* Kūdikių, išimtinai žindytų iki 6 mėnesių amžiaus, dalis;
* 2 metų amžiaus vaikų MMR1 (tymų, epideminio parotito, raudonukės vakcina 1 dozė) skiepijimo apimtys proc.;
* Tikslinės populiacijos dalis (proc.), dalyvavusi vaikų krūminių dantų dengimo silantinėmis medžiagomis programoje;
* Vaikų, neturinčių ėduonies pažeistų, plombuotų ir išrautų dantų, dalis proc.;
* Tikslinės populiacijos dalis (proc.), dalyvavusi atrankinės mamografinės patikros dėl krūties vėžio finansavimo programoje.

PLUNGĖS RAJONO VAIKŲ BURNOS SVEIKATA

* 18 proc. vaikų neturėjo ėduonies pažeistų, plombuotų ir išrautų dantų. Apskaičiavus mokinių pieninių ir nuolatinių dantų ėduonies intensyvumo indeksą (kpi+KPI), gauta, kad Lietuvos vaikų KPI yra vidutinis - 4,27, o Plungės r. sav.- 4,73.
* Kasmet pieninių ir nuolatinių dantų ėduonies intensyvumo indeksas prastėja. Nors 2017 m. stebimas šioks toks pagerėjimas, tačiau per pastaruosius ketverius metus šis rodiklis suprastėjo nuo 3,95 iki 4,73. Tiek šalyje, tiek ir apskrityje šis rodiklis prastėja.
* 2017- 2018 m. m. Plungės rajone kas ketvirto vaiko nuolatiniai dantys buvo sveiki. Dažniausiai vaikų, neturinčių nuolatinių ėduonies pažeistų, plombuotų ar išrautų dantų, nustatyta PUG ir pradinėse klasėse. (44,6 proc. visų pasitikrinusiųjų)
* 2012-2017 m. vaikų, dalyvavusių vaikų krūminių dantų dengimo silantinėmis medžiagomis programoje, sumažėjo 1,7 karto. 2017 m. vaikų (6 - 14 m.) buvo 2 886, iš jų 202 dalyvavo šioje programoje, tai sudarė 7 proc.
* Lyginant visų savivaldybių rodiklius su šalies, Plungės rajono savivaldybės vaikai vis dar vieni iš pasyviausiai dalyvaujančių šioje programoje.

KŪDIKIŲ IŠIMTINIS ŽINDYMAS IKI 6 MĖN.

* Vaikų, per 2017 m. sulaukusių vienerių metų amžiaus, Lietuvoje buvo 26 384. Apie trečdalis (9 058 kūdikiai) iki 6 mėn. amžiaus buvo maitinami motinos pienu;
* Plungės rajono savivaldybėje 2017 m. gimė 353 naujagimiai. Iš jų tik 10,6 proc. buvo žindyti išimtinai motinos pienu iki 6 mėn. amžiaus. Tai yra mažiausias rodiklis iš visų savivaldybių ir 3,2 karto mažesnis nei Lietuvos vidurkis;
* Nuo 2014 metų žindomų kūdikių iki 6 mėn. amžiaus Plungės rajono savivaldybėje sumažėjo 3 kartus. Šalyje šis rodiklis didesnis 3,2 karto, o apskrityje - 2,4 karto.

ATRANKINĖS PREVENCINĖS PROGRAMOS

* 2017 m. Plungės r. sav. vykdytos šios atrankinės prevencinės programos: krūties vėžio ankstyvoji diagnostika, gimdos kaklelio piktybinių navikų prevencija, priešinės liaukos (prostatos) vėžio ankstyvoji diagnostika, storosios žarnos vėžio ankstyvoji diagnostika, širdies ir kraujagyslių ligų prevencija;
* Aktyviausiai savivaldybės gyventojai dalyvauja storosios žarnos vėžio ankstyvosios diagnostikos prevencinėje programoje (53,1 proc.), o pasyviausiai - mamografinės patikros dėl krūties vėžio prevencinėje programoje (23,9 proc.);
* 2017 m. Plungės rajono savivaldybėje pasitikrinusiųjų dėl gimdos kaklelio, storosios žarnos ir širdies ir kraujagyslių ligų vidurkis buvo panašus, kaip ir šalies vidurkis;
* 2016- 2017 m. moterų, dalyvaujančių atrankinėje mamografinės patikros dėl krūties vėžio programoje, mažėjo, tačiau 2018 m. I pusm. pastebimas didesnis dalyvaujančiųjų skaičius;
* Nors kasmet moterų, dalyvaujančių atrankinėje mamografinės patikros programoje, skaičius didėja, tačiau vidurkis vis tiek išlieka mažesnis nei šalies, ir Plungės rajono savivaldybė patenka tarp mažiausiai šioje programoje dalyvaujančių savivaldybių.

PLUNGĖS RAJONO SAVIVALDYBĖS SUAGUSIŲJŲ GYVENSENOS TYRIMAS 2018 M.

* 2018 m. atliktas pirmasis suaugusių savivaldybių gyventojų gyvensenos tyrimas. Tyrimas atliktas vykdant sveikatos apsaugos ministro įsakymą, nurodantį periodiškai savivaldybėse atlikti suaugusiųjų gyvensenos tyrimus. Šis tyrimas bus atliekamas kas 4 metai.
* Tyrimui naudotas su Sveikatos apsaugos ministerija suderintas klausimynas. Rodikliai suskirstyti i tris grupes: gyvenimo kokybės, sveikatos, laimingumo vertinimas, prislėgta nuotaika, bendravimas; sveikatos elgsena (fizinis aktyvumas ir mitybos įpročiai); rizikingas elgesys (tabako, elektroninių cigarečių rūkymas, alkoholio vartojimas, narkotinių medžiagų vartojimas).
* Tyrimo apklausos vykdytos 2018 metų kovo - gegužės mėnesiais.
* Tyrime dalyvavo 417 respondentų, iš jų 43,9 proc. buvo vyrai 56,1 proc.- moterys.
* Kurie savo gyvenimo kokybę vertina kaip gerą ir labai gerą, Plungės r. sav. nurodė 66,1 proc. apklausoje dalyvavusių suaugusiųjų. 64,4 proc. nurodė, kad savo sveikatą vertina kaip gerą ir labai gerą, o 61,9 proc. suaugusiųjų, kurie dalyvavo apklausoje, nurodė, jog yra laimingi ir labai laimingi.
* Tyrimo metu išsiaiškinta, kad 43,3 proc. suaugusiųjų užsiima energinga fizine veikla bent po 30 min. 5 dienas per savaitę ar dažniau.
* 41,1 proc. bent kartą per dieną valgo daržoves (neįskaitant bulvių). Vaisius bent kartą per dieną valgo 35,8 proc. tyrime dalyvavusių suaugusiųjų, o 42,5 proc. nurodė, jog nededa papildomai druskos jau į paruoštą maistą.
* 15,5 proc. respondentų nurodė, jog per pastaruosius 12 mėnesių vartojo alkoholinius gėrimus kartą per savaitę ir dažniau. 4,3 proc. dalyvavusių per paskutinius 12 mėnesių vartojo narkotinių ar psichotropinių medžiagų be gydytojo paskyrimo.

MAUDYKLŲ KOKYBĖS STEBĖSENA

* Maudymosi vietų vandens ir smėlio kokybės stebėsena vyko 2018 m. gegužės – rugsėjo mėnesiais. Mėginiai imti iš 11-kos maudymosi vietų.

Iš viso per maudymosi sezoną buvo atlikti 86 (84 planuoti, 2 pakartotiniai) mikrobiologiniai tyrimai ir 16 parazitologinių tyrimų. Iš „Plokštinės“, „Beržynėlio“, „Ąžuolų salos“ stovyklaviečių, Platelių miestelio, „Linelio“, Beržoro ežero maudymosi vietų paimta po 11 (9 planuoti ir 2 pakartotinis) vandens mėginių, iš Babrungo upės prie Vandentiekio g., Gandingos tvenkinio, maudymosi vietų prie kolektyvinių sodų Kaušėnų kaime, Gandingos tvenkinio prie irklavimo bazės ir Babrungo upės (prie buvusios pirties pastato S. Neries g., Plungės m.) buvo pimta po 6 vandens mėginius. Iš „Plokštinės“ ir „Linelio“ stovyklaviečių paimta 16 paplūdimio smėlio mėginių.

* 2018 m. tyrimų rezultatai 2 kartus neatitiko higienos normų reikalavimų, kai 2017 m. stebimų maudymosi vietų vandens kokybė 10 kartų neatitiko reikalavimus.

PLUNGĖS RAJONO BENDROJO LAVINIMO MOKYKLŲ MOKSLEIVIŲ KUPRINIŲ SVĖRIMO AKCIJA 2018

* 2018 m. rugsėjo 17–28 dienomis vyko kuprinių svėrimų akcija;
* Iš viso akcijoje dalyvavo 633 (96,5 proc.) 3 ir 5 klasių mokiniai;

6,6 proc. mokinių nešioja 15 proc. ir daugiau sveriančias kuprines, nei jų esamas svoris. 57 proc. akcijoje dalyvavusių vaikų nešioja kuprines, kurių svoris atitinka rekomendacijas, t. y. sveria iki 10 proc. kūno masės;

* Dažniausiai 15 proc. ir sunkesnes kuprines nešiojo trečioje ir penktoje klasėje besimokančios mergaitės;
* 5 klasėje besimokančių mokinių, kurių tuščia kurpinė svertų daugiau nei 1,5 kg, nebuvo. 3 klasėje besimokančių mokinių, kurių tuščia kuprinė svertų daugiau nei 1,5 kg, lyginant su 2017- 2018 m. m., sumažėjo daugiau nei 8 kartais, t. y. 10,7 proc. 2017 - 2018 m. m. ir 1,6 proc. 2018 - 2019 m. m.;
* 98 proc. akcijoje dalyvavusių vaikų turi kuprines su dviem diržais;
* Kuprines su atšvaitu nešioja 69 proc. 3 ir 5 klasės moksleivių.

**IV SKYRIUS**

**INFORMACIJA APIE SAVIVALDYBĖS VISUOMENĖS SVEIKATOS RĖMIMO SPECIALIĄJĄ PROGRAMĄ**

Pateikiama informacija apie Savivaldybės visuomenės sveikatos rėmimo specialiosios programos priemonių vykdymą ataskaitiniais 2018 biudžetiniais metais.

**PIRMASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOS**

|  |  |  |
| --- | --- | --- |
| Eil. Nr. | Savivaldybės visuomenės sveikatos rėmimo specialiosios programos lėšų šaltiniai | Surinkta lėšų |
| 1. | Savivaldybės biudžeto lėšos | 11 200 |
| 2. | Savivaldybės aplinkos apsaugos rėmimo specialiosios programos lėšos | 11 200 |
| 3.  | Savanoriškos fizinių ir juridinių asmenų įmokos | - |
| 4.  | Kitos lėšos | - |
| 5. | Lėšų likutis ataskaitinių biudžetinių metų pradžioje |  |
| Iš viso: | 11200 |

**ANTRASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOMIS ĮGYVENDINTOS PRIEMONĖS**

|  |  |  |  |  |
| --- | --- | --- | --- | --- |
| Eil. Nr. | Programos / priemonės poveikio sritis | Vykdytų savivaldybės visuomenės sveikatos programų, priemonių skaičius | Skirta lėšų | Panaudotalėšų |
| 1 | 2 | 3 | 4 | 5 |
| 1. Savivaldybės kompleksinės programos |
| 1. | **Psichinė - emocinė sveikata** | 10 | 4 250 | 4 250 |
| 2. Savivaldybės strateginio veiklos plano priemonės |
| 3. Bendruomenių vykdytų programų / priemonių rėmimas |
| 1. | **Psichinė - emocinė sveikata** | 8 | 3 750 | 3 750 |
|  4. Kita  |
| 1. | Aplinkos sveikata (maudymosi vietų vandens ir smėlio kokybės stebėsena) | 1 | 3 200 | 3 200 |
|  |  | **Iš viso lėšų:** | **11200** | **11200** |

Paaiškinimai:

1. Skiltyje „Eil. Nr.“ įrašyti lentelėje pateikiamų duomenų eilės numerį.

2. Skiltyje „Programos / priemonės poveikio sritis“ įrašyti savivaldybės visuomenės sveikatos rėmimo specialiosios programos lėšomis ataskaitiniais metais finansuotų programų / priemonių poveikio sritis:

2.1. Alkoholio, tabako ir kitų psichoaktyvių medžiagų vartojimo prevencija;

2.2. Užkrečiamųjų ligų prevencija ir kontrolė;

2.3. Aplinkos sveikata (triukšmo prevencija, geriamojo vandens, maudyklų vandens stebėsena);

2.4. Burnos higiena ir sveikata;

2.5. Sveikos mitybos skatinimas ir nutukimo prevencija;

2.6. Fizinio aktyvumo skatinimas;

2.7. Lytinė sveikata;

2.8. Nelaimingų atsitikimų ir traumų (tarp jų ir pirmosios pagalbos teikimo) prevencija;

2.9. Psichikos sveikatos stiprinimo, savižudybių ir smurto prevencija;

2.10. Visuomenės sveikatos stebėsena;

2.11. Kitos sritys.

3. Skiltyje „Vykdytų savivaldybės visuomenės sveikatos programų, priemonių skaičius“ įrašyti ataskaitiniais biudžetiniais metais vykdytų:

3.1. savivaldybės visuomenės sveikatos kompleksinių programų skaičių pagal poveikio sritis;

3.2. savivaldybės strateginio veiklos plano priemonių skaičių;

3.3. savivaldybės bendruomenių vykdytų programų, priemonių skaičių;

3.4. kitų programų, priemonių, nepriskirtinų išvardytoms 1, 2 ir 3 eilutėse, skaičius.

4. Skiltyje „Skirta lėšų“ įrašyti Savivaldybės visuomenės sveikatos rėmimo specialiosios programos lėšas, ataskaitiniais biudžetiniais metais skirtas atitinkamoms savivaldybės visuomenės sveikatos programų, priemonių sritims.

5. Skiltyje „Panaudota lėšų“ įrašyti Savivaldybės visuomenės sveikatos rėmimo specialiosios programos lėšas, faktiškai panaudotas atitinkamoms savivaldybės visuomenės sveikatos programų, priemonių sritims įgyvendinti per ataskaitinius biudžetinius metus.

6. Eilutėje „Iš viso lėšų“ įrašyti Savivaldybės visuomenės sveikatos rėmimo specialiosios programos lėšų, skirtų ir panaudotų savivaldybės visuomenės sveikatos programoms, priemonėms įgyvendinti ataskaitiniais biudžetiniais metais, sumas.

**­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Savivaldybės vykdomų visuomenės sveikatos priežiūros funkcijų

įgyvendinimo ataskaitos formos

priedas

**V. 2018 METŲ PLUNGĖS RAJONO SAVIVALDYBĖS VISUOMENĖS SVEIKATOS PRIEŽIŪROS FUNKCIJŲ VYKDYMO TIKSLAI, UŽDAVINIAI BEI PRIEMONĖS**

(tūkst. Eur)

|  |  |  |  |  |  |
| --- | --- | --- | --- | --- | --- |
| **Tikslo, uždavinio, priemonės kodas** | **Tikslo, uždavinio, priemonės pavadinimas** | **Finansavimo šaltiniai** | **Patvirtinti (patikslinti) 2018-ųjų metų asignavimai** | **Panaudoti 2018-ųjų metų asignavimai** | **Panaudojimo procentas**  |
| **iš viso** | **iš jų** | **iš viso** | **iš jų** |
| **išlaidoms** | **turtui įsigyti** | **išlaidoms** | **turtui įsigyti** |
| **iš viso** | **iš jų darbo užmokesčiui** | **iš viso** | **iš jų darbo užmokesčiui** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** |
|  | Tikslas: Ugdyti išsilavinusią ir kultūrą puoselėjančią bendruomenę socialiai saugioje aplinkoje |  | **303,2** | **123,6** | **169,4** | **10,2** | **281,9** | **102,3** | **169,4** | **10,2** | 100 |
|  | Uždavinys: Valstybės teikiamos paramos įgyvendinimas Plungės rajono savivaldybėje |  | 144,8 | 42,3 | 102,5 | 0,0 | 144,8 | 42,3 | 102,5 | 0,0 | 100 |
|  | Priemonė: Visuomenės sveikatos funkcijoms vykdyti | SB (VB) | 144,8 | 42,3 | 102,5 | 0,0 | 144,8 | 42,3 | 102,5 | 0,0 | 100 |
|  | **Iš viso pagal uždavinį:** |  | **144,8** | **42,3** | **102,5** | **0,0** | **144,8** | **42,3** | **102,5** | **0,0** | **100** |
|  | Uždavinys: Pagerinti visuomenės sveikatos priežiūros paslaugų Plungės rajono savivaldybėje prieinamumą bei kokybę vykdant infrastruktūros plėtrą |  | **158,4** | **81,3** | **66,9** | **10,2** | **137,1** | **60,0** | **66,9** | **10,2** | **86,6** |
|  | Priemonė: Plungės rajono savivaldybės visuomenės sveikatos biuro veikla | SB | 72,1 | 27,6 | 44,5 | 0,0 | 72,1 | 27,6 | 44,5 | 0,0 | 100 |
|  | Priemonė: Priklausomybių mažinimo programa | SB | 42,9 | 20,5 | 22,4 | 0,0 | 42,8 | 20,4 | 22,4 | 0,0 | 99,8 |
|  |  | SB(SP) | 10,7 | 10,7 | 0,0 | 0,0 | 10,3 | 10,3 | 0,0 | 0,0 | 96,3 |
|  |  | VD | 0,1 | 0,1 | 0,0 | 0,0 | 0,1 | 0,1 | 0,0 | 0,0 | 100 |
|  |  | Kt | 32,6 | 22,4 | 0,0 | 10,2 | 11,8 | 1,6 | 0,0 | 10,2 | 36,2 |
|  | **Iš viso pagal uždavinį:** |  | **158,4** | **81,3** | **66,9** | **10,2** | **137,1** | **60,0** | **66,9** | **10,2** | **86,6** |
|  | Uždavinys: Užtikrinti ugdymo kokybę Plungės rajone |  |  |  |  |  |  |  |  |  |  |
|  | Priemonė: Neformaliojo vaikų švietimo programa | SB(VB) | 0,0 | 0,0 | 0,0 | 0,0 | 0,0 | 0,0 | 0,0 | 0,0 |  |
|  |  | ES | 0,0 | 0,0 | 0,0 | 0,0 | 0,0 | 0,0 | 0,0 | 0,0 |  |
|  | **Iš viso pagal uždavinį:** |  | **0,0** | **0,0** | **0,0** | **0,0** | **0,0** | **0,0** | **0,0** | **0,0** |  |
|  | **Iš viso pagal tikslą:** |  | **303,2** | **123,6** | **169,4** | **10,2** | **281,9** | **102,3** | **169,4** | **10,2** |  |
|  | **Bendra suma:** |  | **303,2** | **123,6** | **169,4** | **10,2** | **281,9** | **102,3** | **169,4** | **10,2** |  |

Paaiškinimai: 1. (*n*) – ataskaitiniai metai.

2. Skiltyje „Tikslo, uždavinio, priemonės kodas“ įrašomi programos tikslų, uždavinių ir priemonių kodai iš Savivaldybės strateginio veiklos plano.

3. Skiltyje „Tikslo, uždavinio, priemonės pavadinimas“ įrašomi programos tikslų, uždavinių ir priemonių pavadinimai iš Savivaldybės strateginio veiklos plano.

4. Nurodant asignavimus pagal šaltinius:

4.1. Eilutėje „1. Iš viso savivaldybės biudžetas“ nurodomi asignavimai iš savivaldybės biudžeto, t. y. įstatymu nustatyti asignavimai asignavimų valdytojui visuomenės sveikatos priežiūros funkcijoms vykdyti;

4.2. Eilutėse „1.1. bendrojo finansavimo lėšos“ ir „1.2. Europos Sąjungos ir kitos tarptautinės finansinės paramos lėšos“ lėšas nurodo Europos Sąjungos finansinę paramą administruojančios institucijosir naudojančios (techninės paramos lėšas) institucijos;

4.3. eilutėje „2. Kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos)“ lėšas nurodo institucijos, kurios gauna lėšų iš paramą administruojančių institucijų arba tiesiogiai iš Europos Sąjungos institucijų vykdomiems projektams finansuoti (dėl kurių pasirašytos sutartys, priimti sprendimai dėl lėšų skyrimo) ir kitų teisėtai gautų lėšų.

5. Jeigu n-taisiais metais asignavimų panaudota mažiau ar daugiau, nei patvirtinta (patikslinta), nurodomos susidariusių skirtumų priežastys.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_